Papersnake/gushiwen huggingface dataset:
怨回纥歌二首
皇甫冉（唐代）

白首南朝女，愁听异域歌。
收兵颉利国，饮马胡芦河。
毳布腥膻久，穹庐岁月多。
雕巢城上宿，吹笛泪滂沱。

祖席驻征棹，开帆信候潮。
隔烟桃叶泣，吹管杏花飘。
船去鸥飞阁，人归尘上桥。
别离惆怅泪，江路湿红蕉。
蕲州厉使君七夕祈雨
戴复古（宋代）

樽俎忘佳节，衣冠肃广庭。
为民祈一雨，何暇赏双星。
五马无惭德，三龙合效灵。
前山好云气，早已动雷霆。
闻孟使君到子颜隐庐次韵余安叔所赋
韩淲（宋代）

祝家山映一荒途，霜满晴空树色虚。太守去寻高士宅，比邻只道野人居。

朱轮不碍檐前橘，白屋惟堆案上书。想见猿惊鹤飞走，袁安卧雪画堪如。
喜得建茶
陆游（宋代）

玉食何由到草莱，重奁初喜坼封开。
雪霏庾岭红丝磑，乳泛闽溪绿地材。
舌本常留甘尽日，鼻端无复鼾如雷。
故应不负朋游意，手挈风炉竹下来。
三衢椿监寺修造佛殿
释崇岳（宋代）

黄面瞿昙放搭痴，千方百计讨便宜。而今无著浑身处，却要儿孙盖覆伊。
遣兴三首 其一
杜甫（唐代）

下马古战场，四顾但茫然。风悲浮云去，黄叶坠我前。

朽骨穴蝼浮，又为蔓草缠。故老行叹息，今人尚开边。

汉虏互胜负，封疆不常全。安得廉耻将，三军同晏眠。
小立涧上
韩淲（宋代）

上郭山前野路长，一沟流漾入苍茫。春风细雨疏篱晚，近眼梅花傍水香。
小重山
李清照（宋代）

春到长门春草青，红梅些子破，未开匀。碧云笼碾玉成尘，留晓未，惊破一瓯春。

花影压重门，疏帘铺淡月，好黄昏。二年三度负东君，归来也，著意过今春。
丙子岁三月十有二日游嵩山宿峻极中院时天气
李廌（宋代）

微云起前础，出山忽纡余。
风吹去何之，闲意满太虚。
倚柱聊目送，我生何滞愚。
题雪溪图四言
周密（宋代）

宇宙无声，天地一色。扁舟何人，去来无迹。言虽不传，意自有得。

千古真清，万里虚白。
过五攒山
于谦（明代）

五攒山下路盘旋，曲阜崇冈远接连。十里邮亭数椽屋，几家村落一丘田。

林梢日没僧归寺，涧底冰消鹿饮泉。诗思多从鞍马得，骅骝不用苦加鞭。
省试七月流火
敬括（唐代）

前庭一叶下，言念忽悲秋。变节金初至，分寒火正流。

气含凉夜金，光拂夏云收。助月微明散，沿河丽景浮。

礼标时令爽，诗兴国风幽。自此观邦正，深知王业休。
端午贴子词·皇帝阁六首
周麟之（宋代）

槐绿乍迷青羽盖，樱红已荐赤瑛盘。
太平节物年年好，又见浮菖与浴兰。
休暇东斋
韦应物（唐代）

由来束带士，请谒无朝暮。公暇及私身，何能独闲步。

摘叶爱芳及，扪竹怜粉污。岸帻偃东斋，夏天清晓露。

怀仙阅真诰，贻友题幽素。荣达颇知疏，恬然自成度。

绿苔日已满，幽寂谁来顾。
南歌子词三首 其三
裴諴（唐代）

簳蜡为红烛，情知不自由。细丝斜结网，争奈眼相钩。
无锡道中
祝哲（清代）

行客江湖远，悠悠一叶船。窑烟风外直，塔影水中圆。

不见村酤味，其如暮雪天。漪澜堂好在，留咏惠山颠。
秋色横空·松液香凝
元好问（金朝）

松液香凝。澹幽姿一洗，若下宜城。甘腴小苦中山赋，千古齿颊春生。灯花喜，缸面清。爱竹港、冰泉落枕声。恰值刘纲夫妇、此日丹成。云峰翠殿画屏。更晴楼水阁，树拥烟横。留连光景中年，要歌管淘写襟灵。人间世，身外名。笑朝马晨钟梦易惊。且留看神仙，白昼地行。
晦日宴高氏林亭
陈子昂（唐代）

寻春游上路。
追宴入山家。
主第簪缨满。
皇州景望华。
玉池初吐溜。
珠树始开花。
欢娱方未极。
林阁散余霞。
挽朱持郎
程珌（宋代）

卜宅从先垄，驾言練日良。
飞盖鹜玄驷，古柳被龙{巾荒}。
按辔且徐驱，听歌薤露章。
忆昔未峰仙，浩劫思陶唐。
貂蝉换羽衣，翩然来帝旁。
西东极岷峨，南佩窥潇湘。
高牙开桂林，瑞节照襄阳。
多少经纶业，春风散八荒。
归来不言功，低簪鸳鹭行。
一朝侍甘泉，天握方对敭。
堂堂山立姿，九尺鬓眉苍。
胡为勇不留，瑶宫去路长。
夫人有令德，威凤趣归凰。
轮摩同入道，未忍遽相忘。
春天渺无际，春花堪断肠。
祗今枫林崗，双玉一时藏。
西南多甘棠，日莫人凄凉。
风月三千篇，烂烂光生香。
佳郎与快婿，门户未渠央。
三者无一憾，呜呼公不亡。
枢密王左丞宅新菊
钱惟演（宋代）

贺燕翻飞地，灵芳茂遂时。
阴连桃李径，润接凤凰池。
夕照挥金葆，轻风拂翠蕤。
露珠清自沍，烟素引还披。
西颢霜虽劲，南荣暖更滋。
撷芳多楚泽，得地胜陶篱。
味可登兰籍，香应夺桂旗。
愿公长却老，宴寝奉琼扼。
和宋松竹
释元肇（宋代）

保障风寒地，勤劳不问家。年来对松竹，客至话桑麻。

灵运池塘草，玄都观里花。打门惊梦起，上苑赐新茶。
偈颂七十六首
释子益（宋代）

有一则语，久欲拈邮。
未动舌头，遍界狼藉。
且作麽生收拾。
想像中丞公弃官高蹈之初心难进易退之素志复用前韵
曹伯启（元代）

知几当日挂冠回，长别薇垣与柏台。疢疾在躬虽作楚，权谋转首又成灰。

鹤将野性难求友，兰抱天馨不藉媒。人品百年无定论，急流勇退是英材。
赠盛南樵卖药 其二
屈大均（明代）

年来高士半韩康，卖药萧然大道旁。我昔先人遗素问，殷勤赠尔及丹方。
赠崔秋浦三首
李白（唐代）

吾爱崔秋浦，宛然陶令风。
门前五杨柳，井上二梧桐。
山鸟下厅事，檐花落酒中。
怀君未忍去，惆怅意无穷。

崔令学陶令，北窗常昼眠。
抱琴时弄月，取意任无弦。
见客但倾酒，为官不爱钱。
东皋春事起，种黍早归田。

河阳花作县，秋浦玉为人。
地逐名贤好，风随惠化春。
水从天汉落，山逼画屏新。
应念金门客，投沙吊楚臣。
秋晚閒咏
李洪（宋代）

六年门外送苕溪，绕舍黄花独杖藜。
安有鹤觞逢白堕，新成螭杖得朱提。
流匙乍饱丰年玉，病齿全疏钉座梨。
欲问福城南去路，江山犹得助难题。
旸谷樵遁
谢复（明代）

东方有佳士，寅宾宅嵎夷。晨光启蒙昧，万象含清辉。

间关林中鸟，时复翔高枚。忽闻丁丁声，和鸣应雄雌。

归去日将夕，聊以备晨炊。富贵非吾愿，神仙不可期。

陶然醉春酒，细和伐木诗。此中有真意，欲赋难为词。
秋望
文彦博（宋代）

远目仍秋望，依依江上风。烟涛寒飐白，霜叶乱翻红。

列岫晴霞外，遵鸿晚照中。羁怀同屈宋，倚立恨无穷。
送熊生硎初入堆蓝书碑
区怀瑞（明代）

砻云第几层，欲往未之能。以我有为法，传君无尽灯。

镌来蓝顶玉，何异剡溪藤。觅得前身慧，分香与定僧。
和吴叔永见寄韵
李曾伯（宋代）

眼空凡马绝全牛，肯念江萍万里浮。
一倡朱弦补骚雅，片言华衮续春秋。
礼罗自昔须温造，文馆而今欠薛收。
要任丘墟百年责，慎毋樽俎上南楼。
自郓还徐道中
贺铸（宋代）

八月过新雨，行云弄晚凉。
山川乍明晦，禾黍半青黄。
西去真何事，东还非故乡。
悠悠尘土里，无路不亡羊。
长风沙
陆游（宋代）

江水六月无津涯，惊涛骇浪高吹花。
橹声已出雁翅浦，荻夹喜入长风沙。
长风自古三巴路，樯竿参差杂烟树。
南船北船各万里，凄凉小市相依住。
歌呼杂沓灯火明，黄昏风死浪亦平。
劳苦舟师剩沽酒，安稳明朝到池口。
东湖书院为都宪吴公作次东塘侍御韵
陈洪谟（明代）

大云山色绕晴湖，湖边掩映皆楸梧。便从此地构精舍，回首湘山非故吾。

胸襟浩荡湖亭小，万卷图书读来少。下探濂洛上勋华，坠绪茫茫寻未了。

庙堂事业本优为，寒谷须劳衍律吹。从来学道贵兼善，圣代伊周今复谁。
宫词三十三首
曹勋（宋代）

兰亭久已昧精粗，睿藻传模字一如。
莫更坚珉求定本，且瞻奎画看临书。
荼蕊花
宋祁（宋代）

媚丛无奈密，柔蔓不胜长。
非邻粉自白，似侠骨中香。
不分樱桃艳，名先播乐章。
寄新冶城
释行海（宋代）

客中情况果何如，消息传来恐是虚。
今岁又居何处寺，多时不得故人书。
自怜南北身无定，相隔江山梦亦疎。
若有便风须寄信，白云深处是吾庐。
石屏歌为潘隐父作
徐照（宋代）

浯溪片石天来长，颜家字画元文章。
淡岩明秀甲天下，万古石文留岐阳。
大工踏天割云骨，尽出湘沅山水窟。
六尺四面起棱角，颜色苌洪血涂抹。
何年老手擘巨灵，赤灵白日联青星。
湘娥罢瑟老鱼舞，瘦鹤叫下芦花汀。
潘侯得之如升仟，可惜只卖四万钱。
梅山山翁觑天巧，笑涡旋颊流诗涎。
君不见元佑年间狄引进，雪林千里春水润。
大苏黄九来赋诗，百杯醉倒金钗阵。
潘侯石屏真绝奇，更多酒肉如渑池。
苏黄已矣不复来，政须我辈来吟之。
又不见当年玉川子，拾得玉碑极欢喜。
半路忽遭穷相驴，十步九蹶扶不起。
至坚易折古所伤，愿人好置高人堂，
谢客岩头生夜光。
蜀先主
王十朋（宋代）

曹公奸黠世无双，玄德雄才肯见容。谁把荆州资霸业，一朝云雨起蛟龙。
送赵紫芝游天台
叶适（宋代）

寒退糊碑阁，春留种药城。
幽居自可乐，暂出岂无名。
综水援蓝聚，裙山翦绣迎。
文殊扣野衲，痴语为谁清。
酬铦朴翁梅花 其一
释居简（宋代）

槎牙绝后复重苏，绰约冲寒瘦有馀。自是灵根钟间气，不从春力借吹嘘。
某已被旨移蔡贼起旁郡未果进发今日上城部分民兵阅视战舰口号五首 其四
韩驹（宋代）

百忧前日总薰心，一笑朝来得好音。绝域不须遮虏障，今年自有杀胡林。
疏影 题蒋夫人吕撷芬梅隐小照
左锡璇（清代）

花间小隐。是岁生艳福，修到清影。画里娉婷，镜里容颜，明状一样相映。

枝头翠羽啁啾处，正姑射、芳魂初醒。待夜深、明月飞来，好把前身重證。

更喜春风词笔，液池清浅处，刚照容镜。

蒋径香浓，仙侣归来，记取阑干同凭。只愁塞北随春去，空望断、天涯芳信。

向花前、携手端详，恰与玉人相称。
题旧日所藏晋陶渊明采区东篱下悠然见南山画
赵蕃（宋代）

未必形模似，良由意象高。
见山非得得，遇酒辄陶陶。
芜没念三径，飘零悲二毛。
南征傥亡恙，归老旧蓬蒿。
寿吴景年
陈著（宋代）

托迹红尘不染尘，径梅溪竹共精神。
字真正逼张居士，禅味曾参印上人。
声色素轻非为老，须眉虽皓却如新。
儿孙须得文章力，富贵丛中一寿椿。
集仙纳凉
郑霖（宋代）

县滩如沸鼎，玄馆足清幽。
竹迳不留暑，莲池先借秋。
学仙师有诀，恋禄我怀羞。
安得双岛舄，乘风八极游。
夜携家登南渡桥
楼钥（宋代）

几过长桥下，清宵得意行。
风高江水急，月上海潮生。
空迥寒逾峭，更深境过清。
扁舟难久驻，转柂问归程。
咏风
陆文圭（元代）

好风何处来，天籁出众穷。
披襟怀楚台，声筑思高潮。
扶摇九万里，自谓一息到。
安知大鹏运，不满斥鷃笑。
终当谢蓬蒿，振翼绝海峤。
华清宫望幸
薛存诚（唐代）

骊岫接新丰，岧峣驾碧空。凿山开秘殿，隐雾蔽仙宫。

绛阙犹栖凤，雕梁尚带虹。温泉曾浴日，华馆旧迎风。

肃穆瞻云辇，深沉闭绮栊。东郊望幸处，瑞气霭濛濛。
宋江三十六赞
龚开（宋代）

地下阎罗，追魂摄魄。
今其活矣，名喝太伯。
王评事驸马花烛诗
卢纶（唐代）

万条银烛引天人，十月长安半夜春。

步障三千隘将断，几多珠夜落香尘。

一人女婿万人怜，一夜调疏抵百年。

为报司徒好将息，明珠解转又能圆。

人主人臣是亲家，千秋万岁保荣华。

几时曾向高天上，得见今宵月里花。

比翼和鸣双凤凰，欲栖金帐满城香。

平明却入天泉里，日气曈曨五色光。
鸡山十景 其九 放光瑞影
徐弘祖（明代）

灵区回合转祥轮，五色氤氲法界新。透却尘关空即色，翻成宝相影皆真。

蜃楼非海谁嘘气，玉镜中天独摄身。转觉一山凡草木，含晖濯影遍精神。
蟹螯峰
王世贞（明代）

毕郎左手偶一失，遗螯千秋化为石。当空怕遣酒星知，摄向微垣佐琼液。
题宋学古九天玄女数自云其师钟尧臣得之襄城
陆文圭（元代）

天九积阳数，玄女夫何为。
广陵亦健将，乃惑一用之。
彼术信诞谩，此遇尤希奇。
珍重柳下翁，仙隐未可知。
言天以人证，言数以理推。
守正死不避，居贞凶可移。
尧富与尧寿，此理始无私。
颜贫与颜夭，此性终无亏。
姑慎君子术，勿与老人期。
春日杂书
朱淑真（宋代）

门前春水碧于天，座上诗人逸似仙。
白璧一双无玷缺，吹箫归去又无缘。
次韵张部门
项安世（宋代）

管领孤梅近不窗，推排茗碗当壶浆。
且然入局无公事，除却申台有印章。
饭已抄经临小楷，兴馀挥句落斜行。
不堪平日诗千首，刚被人求米万箱。
月坡亭李耆明见菊
毛幵（宋代）

初阳散微和，晞露耿余明。
引花吸其精，助我养修龄。
人生凭化迁，日夜枯与荣。
聊为寂寞游，放此真率情。
登凤台
王遂（宋代）

无觅台城处，岿然却此台。
青立三面立，白鸟半天回。
有酒同僧上，无诗唤友来。
谪仙骑凤去，应是叹时哉。
中秋
楼钥（宋代）

岁岁当秋半，人人待月明。
绝怜今夜赏，更胜去年晴。
光彩澄高露，氛埃廓太清。
众心方闵雨，却望暮云生。
兄弟争雁
刘元卿（明代）

昔人有睹雁翔者，将援弓射之，曰：“获则烹。”其弟争曰：“舒雁烹宜，翔雁燔宜。”二人争之不已，讼于社伯。社伯请剖雁，烹、燔半焉。已而索雁，则凌空远矣。
邵伯道中 其二
释道潜（宋代）

回首山光古寺基，拂天寒木耿斜晖。孤撑渐与钟声远，但见风幡竹外飞。
守净禅人求赞
释宗杲（宋代）

瞋恚痴未除，心意识颠倒。
谈禅信口开，知头胡乱扫。
其施汝者不名福田，供养汝者堕三恶道。
个是云门僧，即非杜撰长老。
雪窦石门和尚会中一日晨粥赴堂坐久恍惚中有
释云岫（宋代）

梦得惊人句可疑，室中酬话恰相宜。
南泉庄上油糍供，吃著依然疗肚饥。
古兴
赵氏1（唐代）

郁蒸夏将半，暑气扇飞阁。骤雨满空来，当轩卷罗幕。

度云开夕霁，宇宙何清廓。明月流素光，轻风换炎铄。

孤鸾伤对影，宝瑟悲别鹤。君子去不还，遥心欲何托。

金菊延清霜，玉壶多美酒。良人犹不归，芳菲岂常有。

不惜芳菲歇，但伤别离久。含情罢斟酌，凝怨对窗牖。

霁雪舒长野，寒云半幽谷。严风振枯条，猿啼抱冰木。

所嗟游宦子，少小荷天禄。前程未云至，凄怆对车仆。

岁寒成咏歌，日暮栖林朴。不惮行险道，空悲年运促。
九日北楼宴集
权德舆（唐代）

萧飒秋声楼上闻，霜风漠漠起阴云。不见携觞王太守，

空思落帽孟参军。风吟蟋蟀寒偏急，酒泛茱萸晚易醺。

心忆旧山何日见，并将愁泪共纷纷。
上卢运使生辰二四首 其二
韩驹（宋代）

千载一生贤，嘉会不易得。自从悬弧矢，称愿倾一国。

紫芝眉宇秀，见者总归德。正如尧弦风，一鼓解愠色。
王和甫主簿卜地改葬双亲一夕梦到一处风水佳
戴复古（宋代）

仇香竭力奉双亲，孝感于天得此坟。
众石中藏一抔土，来山面对五峰云。
龟鸾远近参差见，龙虎低昂左右分。
早见凌云牡丹现，他年朱紫定纷纷。
偈颂四十一首 其二
释普宁（宋代）

坐断千差，当阳烜赫。任是须弥灯王，也须望空斫额。
次韵答宝觉
苏轼（宋代）

芒鞋竹杖布行缠，遮莫千山更万山。
従来无脚不解滑，谁信石头行路难。
赠风鉴神眼
徐元杰（宋代）

世道支撑尽要人，阅人多后眼通神。
一朝相去三丞相，今昔同归识认亲。
书寓舍壁
陆游（宋代）

落佩颓冠惯放慵，经旬寓馆古临邛。
西偏取路横穿竹，北向开门倒看松。
醉後蹇驴归薄暮，闲来支枕睡高舂。
鹄鸣山谷曾游处，剩欲扶犁学老农。
初冬从幸汉故青门应制
沈佺期（唐代）

汉王建都邑，渭水对青门。朝市俱东逝，坟陵共北原。

荒凉萧相阙，芜没邵平园。全盛今何在，英雄难重论。

故基仍岳立，遗堞尚云屯。当极土功壮，安知人力烦。

天游戒东首，怀昔驻龙轩。何必金汤固，无如道德藩。

微臣谅多幸，参乘偶殊恩。预此陈古事，敢奏兴亡言。
虞美人 虞美人草
姚燮（清代）

明妃芜草湘妃竹。一样春时绿。褒斜山色半烟霾，剩有江东猎骑、踏青来。

金戈玉帐俱黄土。犹解婆娑舞。莫将哀怨化红心，卅六未央宫殿、月轮沉。
简黄子耕
赵蕃（宋代）

不见吾叔度，侵寻将六年。
林间迂子步，江上望余船。
会合信不易，往来成屡愆。
孤山梅未老，曷日访三贤。
同白平溪宿古竺
吴扩（明代）

天竺古名林，幽期晚共寻。
涧阴藏宿雨，松籁答鸣琴。
曲笕分泉细，荒除落叶深。
中宵无一语，愈觉契禅心。
秋晚十咏·多病
李弥逊（宋代）

茗枕醒昼寝，粥盂供晚餐。
支离惭受粟，拓落笑为官。
幡影伽蓝古，铃声窣堵寒。
病多闲步屐，犹可据征鞍。
戊申岁间中清赏十景 其八 登楼数去鸿
叶颙（元代）

登楼数去鸿，目断江山异。帛书望不来，愁杀深闺女。

遗音堕寒空，疏影澄秋水。凄凉关陇云，惨澹潇湘雨。

飞鸣万里馀，为此稻粱计。点点夕阳中，阵阵荒烟外。

天际两三行，飞入芦花去。
题莫公台
杜光庭（唐代）

奇绝巍台峙浊流，古来人号小瀛洲。路通霄汉云迷晚，

洞隐鱼瀛月浸秋。举首摘星河有浪，自天图画笔无钩。

将军悟却希夷诀，赢得清名万古流。
赠术士邵易庵
何梦桂（宋代）

易道皆万变，万彙寄一易。
大道降九流，至理散方术。
譬犹八面窗，八方可从入。
譬犹九达衢，九轨所由出。
道术虽二致，殊途极归一。
得醫为仓扁，得法为轨革。
郭氏探锦囊，甘心步璇历。
勿谓所执微，垂名等籍籍。
易庵挟四技，每技探易赜。
技分易不精，君独精以密。
我愧绝韦编，所得止一画。
一画未为病，错出已什伯。
四事君尽兼，惧君苦形役。
持此应世间，化身须百亿。
嘉祐中与王丞相吴枢密韩端明王学士会饮骐骥池上去今将二十年王有感事诗见示次韵
刘攽（宋代）

水色林光照举觞，陂塘六月起秋凉。壮年过事难重得，末路贫交故未忘。

注眼阶星元近极，叱枭氓采不成王。严徐未抵冯唐老，犹咏君诗意自卬。
斋日致语口号旋复阴阳，配五支於六干；诞弥
苏轼（宋代）

娲皇得道自神仙，金母长生不计年。
甲子会逢三朔旦，岁星行计两周天。
消兵渐觉腰无犊，种德方知福有田。
彤管何人书後会，椒花椿颂一时编。
独坐七首 其七
黄衷（明代）

请药东街质弊貂，五情炎火一时消。至今捧履无孺子，竹杖何曾过圮桥。
过五岭
汪藻（宋代）

蜀道如天世路稀，那知五岭与云齐。登临直上凌霄去，仰视何妨稳步跻。

仁杰思亲聊税驾，王尊念国欲鞭蹄。往还勿谓兹山险，更有无穷万丈溪。
芙蓉花
董嗣杲（宋代）

如馆如城几艳丛，拒霜不觉老西风。
曼卿人见骑驴去，丁度仙游按辔空。
惆怅二公皆死谶，浅深十里尚秋红。
且图席地看花醉，肯羡豪家绣褥工。
杨信伯郎中挽章二首
吕祖谦（宋代）

并舍游从旧，同朝分义深。
时时坠书札，得得到山林。
北去先移棹，南来后盍簪。
死生离合地，搔首一悲吟。
辞世偈
释德辉（宋代）

一生无利亦无名，圆顶方袍自在行。
道念只从心上起，禅机俱向舌根生。
百千万劫假非假，六十三年真不真。
今向无名丛内去，不遗一物在南屏。
部队
华镇（宋代）

约束详明曲有伦，不防农事尚占春。解教乌合三千众，来往兴居似一人。
试院杂诗五首 其一
朱熹（宋代）

斋宇夜沉寂，凄凉群物秋。卧听檐泻尽，心属故园幽。

了事知何日，分曹喜胜流。笑谈真暂尔，不敢恨淹留。
百尺撞
王履（宋代）

撞义未能搜，风裾不少留。
罅延孤客步，级伴堕跼愁。
杳树披云动，幽泉学璺流。
自嗤如此险，闲处也还偷。
咏梅
释文珦（宋代）

仙姿孤洁甚，不与众芳期。
的皪临寒涧，凄清闯短篱。
祗愁风作恶，最与雪相宜。
野叟心偏爱，莓苔古怪枝。
咸阳别李处士
项斯（唐代）

古道自迢迢，咸阳离别桥。越人闻水处，秦树带霜朝。

驻马言难尽，分程望易遥。秋前未相见，此意转萧条。
半山寺三首
杨万里（宋代）

日边赐额寺名新，鸡犬犹迎旧主人。
见说小儿齐拍手，半山寺主褁头巾。
曲游春 秋日寄绮香侄妇
叶璧华（清代）

洒遍思乡泪。正画楼斜孤倚，古渡云迷，曾寥天无雁，尺书难寄。

半幅鸾笺字，写不尽、别离情绪。怅夜阑、悄影红灯，煮得梦魂如水。

两地知音能几。定怜萍踪飘泊情味。庭院凄清，伴微吟几有，数声络纬，啼彻秋心碎。

羡绮阁、芙蓉香里，际此绣罢鸳鸯，藻怀又起。
题王朝英歇驴图
章甫（宋代）

天寒山路长，年荒蹇驴瘦。
风松适相遭，金石方互奏。
是中有佳趣，舍鞍聊杖藜。
童奴难与言，得句忘吾饥。
怀远空暮云，忧时当肉食。
市朝尘涴人，归欤北山北。
扬州杂咏七首
晁补之（宋代）

龙兴寺里青云干，后土祠中白雪葩。
五百年间城郭改，空留鸭脚伴琼花。
閒居有怀王廷评全吾
王天性（明代）

澄海城东海水流，相思心共水悠悠。身居瀛岛八千里，梦入神悠十二楼。

日暮碧云空合散，天长青鸟漫沉浮。多情只有别时月，长挂莲峰照白头。
下第别友人杨至之
许浑（唐代）

花落水潺潺，十年离旧山。夜愁添白发，春泪减朱颜。

孤剑北游塞，远书东出关。逢君话心曲，一醉灞陵间。
宫词
宋白（宋代）

绣骑前驱尽国娃，芳园初看牡丹花。
千官狼狈如蜂蝶，回避杨妃七宝车。
读张孟奇西园诸草酬赠一律
陈子壮（明代）

文隐青山几度梅，溪边明月笑徘徊。閒情北雅佳人曲，高会西园上客才。

焚草尚堪馀满乘，啜醨元不废千杯。何缘仙梦嫏环秘，真见灵光赋里裁。
仙都观午食
王慎中（明代）

世人安美食，日日事甘芳。岂识有真士，餐和吸琼浆。

珍肥祇腥臭，粱稻如糟糠。未能绝世缘，形为调饥妨。

虽不贪外味，犹欲饱中肠。炊烟借丹灶，载匕升石床。

兹愧小人腹，难期辟谷方。
将至南康道中
祖无择（宋代）

湓江辍棹整骖騑，松路杨鞭入翠微。
好是近郊人候望，纷纷羽服与田衣。
春潮
蔡襄（宋代）

纳纳春潮草际生，商船鸣橹趁潮行。
封书欲寄天涯意，海水风涛不计程。
戊辰九月将从楚游留呈两大人兼别弟妹 其三
邓瑜（清代）

小别已难堪，况复有远行。从兹远父母，卫女同伤情。

我意诚远远，大义岂不明。此身不自主。万感中怀生，天心无两全，垂袖重吞声。
即事
舒岳祥（宋代）

菜花随麦长，田水入池平。
此景寻常有，何人自在行。
舟中无事戏拟古乐府杂体遗意十八首 其十三
邓云霄（明代）

春树沐轻烟，芳菲倚琼阁。朝日照新彩，转觉花妍灼。

美人谨护持，攀条入珠箔。墙阴有怨草，怅恨春风薄。

愿回旭日光，一为到葵藿。
偶吟二首
白居易（唐代）

眼下有衣兼有食，心中无喜亦无忧。正如身后有何事，

应向人间无所求。静念道经深闭目，闲迎禅客小低头。

犹残少许云泉兴，一岁龙门数度游。

晴教晒药泥茶灶，闲看科松洗竹林。活计纵贫长净洁，

池亭虽小颇幽深。厨香炊黍调和酒，窗暖安弦拂拭琴。

老去生涯只如此，更无馀事可劳心。
廿二日入婺源境与建侯小饮
舒梦兰（清代）

天西日落天东雾，船舣花香鸟鸣处。醉中收得一衫云，携向天涯觅常住。

深杯已贮江南酒，坐吮霜毫笑挥手。谁家鸡犬不能仙，莫使骖鸾落人后。

千峰万峰攒一河，婺中山似髻鬟多。莲舟傥遇纤腰伴，为谱新诗作棹歌。
菩萨蛮 题汪饮泉昉溪秋隐图
戴延介（清代）

二分弓月三更梦。关山渺渺清愁重。何处最魂消。箫声廿四桥。

灵山侬旧隐。寂寞渔矶冷。一样听秋声。乡心画不成。
自入北界虏人候迓供帐每进益恭少尝至契丹者皆云异他日示陈副使希元
刘敞（宋代）

和亲虽复用诸儒，圣德由来北服胡。天子今成大父行，匈奴自号儿单于。

女真守燎羯圉马，渤海西道奚前驱。塞外始知汉使贵，留犁挠酒直区区。
公宴
曹植（两汉）

公子敬爱客，终宴不知疲。
清夜游西园，飞盖相追随。
明月澄清景，列宿正参差。
秋兰被长坂，朱华冒绿池。
潜鱼跃清波，好鸟鸣高枝。
神飚接丹毂，轻辇随风移。
飘飖放志意，千秋长若斯。
送何邦彦佥江西宪初识面数日告行
罗玘（明代）

已成新相知，忽作新别离。
始知别离早，更觉相知迟。
程孔暂倾盖，不在多言辞。
高枝有鸣鸟，如进我酒卮。
酒尽子当去，依稀各天涯。
豫章古水国，其下蟠妖螭。
请出匣中剑，一一剸刲之。
望南极
杨弘道（元代）

老人深居未尝出，我欲见之不度德。斗量明珠秤称璧，越罗蜀锦千万匹。

紫沈白檀随海舶，辑之燎之半天赤。香雾中间严奠瘗，如此庶几见髣髴。

汝家搜索有何物，布囊破裂筐底脱。心知不能情未已，夜夜中庭望南极。
秋怀
李流谦（宋代）

悠悠感愁运，肃肃励素节。蟾华度疏棂，兰吹出丛薄。

幽虫泣烟度，微萤映露叶。百哀攻予衷，感此重忉怛。

庭闱馀斑衣，荒垄已白骨。苟生尚何聊，从死恐亡益。

鞠凶天未悔，风急雁序拆。女须冰玉质，眼看没荒域。

山鬼不足邻，何年反尔魄。危肠尽一哭，六月霜凛烈。

自从夺所怙，残魂慨零落。虚弦已折翮，况此百中镝。

人生寄一世，常苦不满百。血气如微流，岂禁沸鼎涸。

隐忧谁复诉，任理宽万一。贝叶了诸妄，一真无悦戚。

香火有昔缘，从兹事朝夕。
寄乐天
元稹（唐代）

莫嗟虚老海壖西，天下风光数会稽。
灵氾桥前百里镜，石帆山崦五云溪。
冰销田地芦锥短，春入枝条柳眼低。
安得故人生羽翼，飞来相伴醉如泥。
和林子长训诸郎韵
袁说友（宋代）

祝臝不知难，舐犊不知累。
我生饱经涉，一一如历块。
泛观孩提儿，铿锵捷应对。
由其不不学，所人遂同异。
有子当务教，否则基业坠。
明经仰韦贤，所重识与器。
黄金委尘土，教子游于艺。
父子踵黄阁，功业美且粹。
最怜房杜家，门户早覆篑。
纷纷不肖子，扫荡等剧戏。
贤愚岂少年，成败见晚岁。
君家万金产，两两兰玉萃。
儿时见头角，已负食牛气。
诵诗了瑟僩，引义触俦类。
长大守经训，含咀乐心醉。
澜翻纸上语，笔力功凭恃。
老蚌生明珠，光彩烂足畏。
渥窪堕龙种，不数蟾蜍辈。
孟仲叔季间，更盛而迭贵。
吾儿豚犬耳，衣钵倘可遗。
登门倚群玉，辱交每不外。
譬如般若光，照此大海会。
愿续无尽灯，庶为宗门慰。
端阳竞渡
冯银（明代）

端阳竞渡楚风存，疾较飞凫夐出群。棹起浪花飞作雪，竿飏旗彩集如云。

一时豪杰追卢肇，千载忠魂吊屈君。两岸红裙笑俚妇，那知斗草独笼芸。
游虎邱
焦焕（宋代）

寻胜访幽刹，招朋泛远舟。
清风杨柳岸，微雨芰荷秋。
师去余禅几，云閒动客愁。
无缘陪玉麈，共醉碧山头。
梁新恩送龙涎香杯
姚勉（宋代）

神龙侧枕琼瑰卧，表里透薰香玉唾。
巧工斲取破天馨，碎悄沉兰百芳和。
制成七宝金霞觞，犹带岭外梅花香。
醁醽一酌发奇馥，满中滟滟浮龙光。
感君遗我真情厚，归拜庭椿一杯酒。
峻第高官不足荣，人生只愿亲庭寿。
宝祐二年皇子冠二十首 其二
郊庙朝会歌辞（宋代）

丰芑诒谋，建尔元子。揆礼仪年，筮宾敬事。八音克谐，嘉宾至止。

于以冠之，成其福履。
游湖值雨薛士昭衣巾沾湿意气自若戏用前韵
王十朋（宋代）

薛侯真不俗，十日两东湖。俊逸诗篇有，仓皇雨具无。

袍虽湿毅父，眉不皱尧夫。异夕月离毕，游宜备不虞。
磁钓翁 其二
李新（宋代）

无心不自任公子，手引龙鱼敌万钧。瓦解弟兄惊坠甑，块居烟雨胜流人。

非关钓誉虽攘臂，未欲垂言却卷纶。更与甄陶一抔土，铃斋相伴岂无因。
题客舍
曹勋（宋代）

路边小舍静无泥，风入松杉绿满枝。
溪抱回堤山抱屋，舟藏曲港竹藏篱。
主人野性留应懒，倦客闲情去輙迟。
内讼尘埃犹仆仆，厚颜如奉北山移。
祁奕远至钱塘
毛先舒（明代）

一水中分越岸沙，春鸿消息路偏赊。别来何处搴芳杜，相见依然感鬓华。

阮籍垆边堪避世，王尼车上便为家。对君却掩三年泪，苦竹城头起暮笳。
读吟啸集 其二
彭秋宇（宋代）

力支大厦烱孤忠，太息黄旗运不东。天若有情虹贯日，人谁不死气凌空。

倍增晁董儒科重，可与夷齐史传同。地位九分人物好，更于何处觅英雄。
颂古一○一首
释子淳（宋代）

海底泥牛耕白月，云中木马骤清风。
胡僧懒捧西乾钵，半夜乘舟过海东。
虞美人
陈允平（宋代）

夕阳楼上都凭遍。柳下风吹面。强搴罗袖倚重门。懒傍玉台鸾镜、暗尘昏。

离情脉脉如飞絮。此恨凭谁语。一天明月一并云。云外月明应照、凤楼人。
浣溪沙（赠陈惜惜、怜怜）
郭应祥（宋代）

尊俎之间著二陈。津津眉宇笑生春。清歌妙舞两无伦。

叔隗轻生饶态度，小乔妩媚足精神。风流总属一家人。
次韵刘元煇喜予还家携酒见访三首 其二
方回（元代）

我其方玄英，君可刘宾客。年皆七旬近，相对诗眼碧。

向来每过从，剧谈动至夕。久别坐何事，蓬蒿翳荒宅。

归舟落孤帆，曾未踰信昔。空庭迟汛除，野径缺锄辟。

便能致果馔，共此片时适。萍氏宽征讥，章甫复力役。

尚可卜孟邻，未至削孔迹。飘芳渐纷纷，晴巘正历历。

此酒不快饮，忧抱何由释。但愿长穷健，纵无马可策。

徒步顷刻间，亦足奉良觌。
同谦之丘使君自天宁寺骑至西湖上
黎民表（明代）

欲送残春去，长堤日已曛。村舂隔水远，浦树到湖分。

惜别贪携手，行吟独共君。莫惊沙上鸟，飞去各青云。
兰
王柏（宋代）

早受樵人贡，春兰访旧盟。
谢庭夸瑞物，楚泽撷芳名。
苍玉圭影，紫檀含露英。
奚奴培护巧，苔藓绿菁菁。
次下牢韵
戴叔伦（唐代）

独立荒亭上，萧萧对晚风。天高吴塞阔，日落楚山空。

猿叫三声断，江流一水通。前程千万里，一夕宿巴东。
七步诗
曹植（两汉）

煮豆燃豆萁，豆在釜中泣。
本是同根生，相煎何太急？（版本一）

煮豆持作羹，漉菽以为汁。(菽 一作：豉)
萁在釜下燃，豆在釜中泣。
本自同根生，相煎何太急？（版本二）
和人游东林
李咸用（唐代）

一从张野卧云林，胜概谁人更解寻。黄鸟不能言往事，

白莲虚发至如今。年年上国荣华梦，世世高流水石心。

始欲共君重怅望，紫霄峰外日沈沈。
春日村居 其二
王沄（清代）

小筑违尘市，西畴旧草堂。谁言林未密，惟爱日初长。

宿雨低江柳，晴云上海棠。晚来余兴在，秉烛绕回廊。
大扶
范成大（宋代）

身如鱼跃上长竿，路似镜中相对看。
珍重山丁扶我过，人间踽踽独行难。
书事三首
陆之裘（明代）

齐鲁纵横豺虎群，天王亲拜大将军。
牙旂直卷狼山雪，金印还瞻凤阙云。
杂兴十首 其三
程俱（宋代）

中夜忽自省，昔我今是非。音声故如昨，齿长须满颐。

有人梦中言，子念无乃痴。今犹昔人耳，昔人安在兹。
南乡子 过彭蠡湖风和日暖一波不兴回忆去冬阻雪时光景顿异
薛时雨（清代）

风静浪花平。柔橹咿哑荡客情。湖外青山湖里树，分明。

贪看春光不计程。

滔泪旧心惊。雪压孤篷梦未成。转眼寒暄谁作主，难凭。

白舫青帘自在行。
醉花阴（越州席上官妓献梅花）

舒亶（宋代）

月幌风帘香一阵。正千山雪尽。冷对酒尊傍，无语含情，别是江南信。

寿阳妆罢人微困。更玉钗斜衬。拟插一枝归，只恐风流，羞上潘郎鬓。
偈颂一百零二首
释绍昙（宋代）

八月初，何处热。
出门荒草离披，四壁寒蛩凄切。
衲僧家眼里著四须弥山，耳里著四四大海。
声色纯真，只四一橛。
次韵周子直四首
张嵲（宋代）

渊明门谩设，仲蔚径才通。
用世惭无术，哦诗喜有功。
旧庐群盗里，北阙战尘中。
塞路多豺虎，吾生信自穷。
念奴娇 被酒呈荔裳顾庵西樵三公并示豹人孝威梅岑舟次方邺希韩汝受散木诸子仍用原韵
陈维崧（清代）

仆何为者，是东吴愁客，最能击筑。记得阿奴年少日，曾直高人品目。

甚矣吾衰，时乎不再，二语那堪读。朱门列戟，此中何限粱肉。

幸遇衮衮群公。怜而召我，共看东篱菊。我意亦思归去耳，聊葺溪干破屋。

行乞歌场，为佣屠肆，也觅三餐粥。安能溪刻，矫廉长效孤竹。
小师智临禅客写真求赞
释正觉（宋代）

云石雪松，岁寒之友从；晓月霜钟，
清白之音容。自乐也村歌社钟，
平怀也牧笛归农。暴雨卒风，
潜神堂而避阵；吼雷掣电，战禅席而交锋。
十分闲暇，一等疏慵。
青山白云之去就，浮萍流水之行踪。
披雾变文豹，吟云蜕骨龙。
身老艺孤兮难其授子，智齐德半兮未可传宗。
魏京诗 其十一
刘敞（宋代）

或献其宝，或请其命。帝振于旅，惟时既定。
燕京杂咏三首 其三
陈学洙（清代）

一从丹诏下明光，封事朝朝献未央。圣世保衡商左相，金门待诏汉东方。

碧鸡久说通邛僰，白雉初闻贡越裳。自此万方归有道，扶馀海外不称王。
南康军寓居
项安世（宋代）

檥岸逢重九，全家上浅山。
儿童争险步，城郭有跻攀。
采菊迷前路，开樽对近湾。
年时欠帽处，不见雁书还。
道场火后化缘
释居简（宋代）

千间百堵尽飞灰，见说恩光早晚回。睹史夜摩新样范，定随丛玉下天来。
雪中六解
姜夔（宋代）

万壑千岩一样寒，城中别有玉龙蟠。
旧人秉兴扁舟处，今日诗仙戴笠看。
句 其十三
陈轩（宋代）

尘埃不到溪山好，风雨初晴燕雀多。
拟庾子山咏画屏风诗 其十三
张鹤龄（清代）

密篁匝地迥，高树带云齐。华斿双道卷，黼帐四围低。

丹岩游锦凤，云外叫天鸡。芳菲共珍惜，流莺绿树啼。
小仲渡
韦骧（宋代）

山椒积雪尚堆琼，山下桃花已开锦。若教传画入中州，便谓仙家事难审。
贺吕守用中
黄公度（宋代）

紫帽山颠秋色高，刺桐城头风怒号。
乾坤冲融忽异态，千里和怒生旌旄。
昂星之精来瑞世，要令致主唐虞际。
骨相诞锺嵩岳灵，风流不泯磻溪裔。
怀香握兰今几春，琐闼画省曾弥纶。
他年揽辔探禹穴，平反所活凡千人。
南土分忧宽主顾，棠阴好在来何暮。
儒风郁郁蜀文翁，德量汪汪黄叔度。
相种由来多山车，蝉联八叶属我公。
百年耆旧歌里，万里可指顾中。
声名合沓盖九州，人物中兴第一流。
风云变化固有待，苍虬宁许池中留。
青衫腐儒趋幕府，香火祝公如卫武。
夹辅皇家不计年，长将朽质入陶甄。
生查子
吴潜（宋代）

夜夜云气浮，带得香烟湿。万籁本无情，一一秋声入。

须臾离合间，应笑儿曹泣。新雨涨鄞江，明日桅樯立。
幽居
郑侠（宋代）

萧条深巷寄门墙，城郭村居事异常。
石展地衣三药径，锦围天柱十花墙。
幽禽隔枝钩胶语，异草摇风合和香。
不觉冬归与春到，但知无事日偏长。
禅人并化主写真求赞
释正觉（宋代）

身兮芭蕉，口兮葛藤。
雪乞人天饭，光传佛祖灯。
机活作春像，念冷摩风棱。
金针玉线兮，谁我绳绳。
石堂溪
薛能（唐代）

三面接渔樵，前门向郡桥。岸沙崩橘树，山径入茶苗。

夜拥军烟合，春浮妓舸邀。此心无与醉，花影莫相烧。
梧窗赠林县博坛 其二
方献夫（明代）

眷彼窗中人，读书藉梧阴。观梧识物理，掩卷契圣心。

天下与国家，本之在一身。是之谓格物，昭昭如指陈。

苟其不知本，学问徒纷纷。明德既不立，斯民何由新。

如是焉用梧，用梧成爱淫。谓之物交物，请以为子箴。
题明皇联镳图
张守（宋代）

风流谁复似三郎，并辔春风辇路香。漫说宫中行乐秘，画图千古记兴亡。
日蚀
王令（宋代）

钱塘山人大署壁，曰十月朔日且蚀。
坐者跳起行者留，愚闻之惊智为惑。
我时过市偶自停，眩两目视闹耳听。
自嗟身贱不有位，安得置此诛四刑。
惟此丙申日在未，天面黯郁昏不济。
举头仰日已半亏，群阴得志云不披。
尘函欲开镜尚掩，谁把白壁涂之泥。
大哉玄象浩难测，安有庸人似术得。
天乎反成竖子名，不念吾皇禳以德。
吾闻日名为大明，光一自出灭月星。
今乃为之成薄蚀，安得君子不为小人乘。
初履地
范成大（宋代）

扶头今日强冠篸，余烬收从百战酣。
长胫阁躯如瘦鹤，冲风夺气似枯柟。
客来慵擦懒残涕，老去定同弥勒龛。
何处更能容结习？任教花雨落毵毵。
谒金门 其二 秋望
邵亨贞（元代）

山隐隐。天际暮云收尽。蘋末秋生风渐紧。楚江千万顷。

江上美生无信。换却潘郎双鬓。几夜相思天远近。雁来犹未准。
郭文举祠
释文珦（宋代）

封禺山水国，曾是郭文游。
列岫开新障，平川合众流。
丹青遗像在，松竹古祠秋。
虽不逢尧禅，高风似许由。
哭程晦夫
孙嵩（宋代）

尚谓乡邦离有合，忍闻丘垄夜无晨。
夕阳古道曾经别，肠断西风泪满巾。
钱塘寓居
陈师道（宋代）

山水如相识，豪华异昔闻。
声言随地改，吴越到江分。
门闭萧萧雨，风催缓缓云。
会随麋鹿去，长谢犬羊群。
无求用前韵作雪诗见寄亦次其韵
饶节（宋代）

一夜花飞殿暮冬，晓惊银色现前峰。增肥幻质饶冰柱，埋没虚名叹瓦松。

素纸不书思雪老，白圭无玷忆南容。知君岂乏扁舟兴，哦罢新诗兴已慵。
漱玉轩为邑之佳处顷春祝寺僧少葺之重来则眼
李石（宋代）

知是禅师琢玉工，玉声犹作水玲珑。
琢成大士笑无语，只在声闻一悟中。
九日怀故乡
王十朋（宋代）

天涯行客倍伤悲，鄂渚登高帽欲吹。遥想弟兄行处乐，几人同把菊花枝。
西江月
胡翼龙（宋代）

水霁芹香燕觜，林深风暖莺吭。一春心事锦机傍。忘却寻芳模一。

柳絮池塘书午，梨花院落昏黄。阑干曲曲是回肠。倚到西厢月上。
曾宏父将游吴兴示所和叶内相八首次其韵太守亦和故并及之 其七
刘一止（宋代）

有怀玉堂前学士，典册汗漫真全潮。子向白云深处觅，面山溪馆带长桥。
次韵公实喜晴二首 其一
洪炎（宋代）

冻雨连三日，春膏过一犁。寺桥杯渡水，村径橇行泥。

燠若生旸谷，寒收岂石犀。欲穷洪范理，夕室有青藜。
落灯风 夏闺
赵家璧（明代）

夜静天炎冰簟卧。残妆理罢迎风坐。消受有荷香，更两两、流萤飞过，一点红灯火。

贪凉反惹心无那。空看着月来云破。叹事事倥偬，惟拥着、书儿千部，花屿吟残我。
江汉亭百韵
郑清之（宋代）

山川自高深，开避由邃古。
长江泻岷峨，横亘截区宇。
东流为沔泻，疏凿仗神禹。
襟带成奥区，都会称鄂渚。
环城得修冈，雄胜著台府。
上有江汉亭，凭高欲骞举。
云谯护左方，南楼以为辅。
飞甍立嶕峣，才去天尺五。
星辰近梯级，岚霏日吞吐。
横陈极苍茫，万象互昂俯。
晴光敞双明，景物恣枚数。
炊烟接空翠，下列十万户。
榱栋出棱角，闤闠分脉缕。
川涂竞走集，水陆跨重阻。
东南引湖湘，西北控淮楚。
舟车所交属，人物森萃聚。
歌谣杂谐合，来往纷伛偻。
溟蒙尘蔽空，挥霍汗成雨。
游盖惊云飘，联辔识骖舞，
驱驰溢阡陌，时节相媚妩。
裾袖翳朝日，光曜烛绡组。
憧憧蚊迁穴，纭纭茧抽绪。
亭亭肆遐睎，一一可细睹。
至如城中边，万灶宅貔虎。
春秋谨教阅，什什而伍伍。
红旆罗旌幢，中军立旗鼓。
冰霜顷戈甲，雷霆震弓弩。
后先严车徒，坐作中规矩。
被庐犹晋蒐，少长悉有序。
礼成既饮至，络绎还所部。
俯瞰了不遗，清流数鲂鱮。
乃若天空澄，江色入环堵。
云水渺相接，斜阳落晴坞。
千艘卧平沙，片帆归远浦。
微茫泛一叶，咿轧响双橹。
报译认樯乌，航琛知海贾。
微阴转层峦，轻烟生宿莽。
栖鸟绝重澜，归鸿集寒屿。
夜深渔火明，孤洲记鹦鹉。
晴阴与朝暮，景色若夸诩。
方春及韶淑，莺燕争鸣乳。
桃李出新妆，周张环绣黼。
修眉横柳堤，遗钿错花圃。
孟夏薰风来，草木自蕃舞。
翠幄帷清阴，密叶覆幽墅。
入林梯空旻，影团修月斧。
露掌逼高寒，金波沃肝腑。
隆冬雪纷飞，琼楼耀江浒。
万花著林端，晃不分细钜。
兹维四时媚，代谢听寒暑。
荣枯虽异撰，去来莫追拒。
彼动此静观，群鱼沸鼎釜。
纷纷各状态，天械发机杼。
或如怀袖物，俯拾恣所取。
或如海陆珍，搜罗寄庭庑。
或如观大驾，旄头先卤簿。
或如亲校猎，玉虬挖翠羽。
或富若武库，宝物穷积贮。
或丽若上林，鸟兽罗禁御。
或纾若绮縠，或列若簨簴。
或背若相违，或进若相与。
或蓊若兴云，或林若率旅。
或惊若脱兔，或拱若礼鼠。
或若鸡出埘，或若马奔圉。
或变若龙蛇，或怪若{左豸右契}貐。
或奋焉若仇，或比焉若侣。
或矫若怒嗔，或偃若戏侮。
或剩若赢余，或匮若贫窭。
或聚散翕觖，或纵横旁午。
或禽声咿嚘，高下参律吕。
或人语叫噪，历落写筐筥。
或以琴置膝，丝音宜搏拊。
或时棋满枰，石韵杂珩瑀。
或欹枕高眠，胡蝶梦栩栩。
或相对啜茶，舌本跃清语。
或暇日观书，肠腹自撑拄。
或乘兴飞觞，醉后忘尔汝。
或即境挥毫，图画入缣楮。
造物无尽藏，傥来亦何忤。
晚仰已陈迹，恍惚已陈迹，
恍惚失处所。达观萃兹亭，
宇宙一秬黍。斯亭名者谁，
儒林得鼻祖。昔贤维南轩，
心学绍东鲁。睠焉西南游，
芳洲撷蓠荰。遗墨尚淋浪，
隶刻照亭柱。迩来三十年，
轩桷渐颓窳。堂堂魏国孙，
玉节蒞兹土。英声凛荆扬，
盛事踵遐武。曾侯庐陵秀，
一笑不龃龉。风月喜平分，
江山藉宗主。兴仆追前修，
遗迹扆蒐补。飞翚抗雄梁，
石花呈古础。荒榛得奇观，
幽思发新杼。公余多胜概，
往往压诸庾。赓酬驾元白求恩，
光焰陵李杜。领客共落成，
而我亦同俎。半生嗟镂冰，
一字不堪煮。乐事纪末颠，
鸿笔愧燕许。吾伊补书债，
欸乃效渔父。傥继竹枝词，
编入武昌谱。
送刘子钦致仕还乡
杨荣（明代）

才名独步重当时，宦路谁知与𩓑违。泮水十年怜远别，关河千里惜重归。

江南拟结耆英会，天上曾联列宿辉。话旧未能穷往事，秋风分手思依依。
句
贺亢（宋代）

但存方寸地，留与子孙耕。
浪淘沙令
梁寅（元代）

檐溜泻泉声。寒透疏棂。愁如百草雨中生。谁信在家翻似客，好梦先惊。

花发恐飘零。只待朝晴。彩霞红日照山庭。曾约故人应到也，同听啼莺。
六街尘
薛逢（唐代）

六街尘起鼓冬冬，马足车轮在处通。百役并驱衣食内，

四民长走路岐中。年光与物随流水，世事如花落晓风。

名利到身无了日，不知今古旋成空。
嘉有司者祭兵殇之鬼得三五绝 其一
姚燮（清代）

祅气荡使除，祥风和以舒。生民都受泽，无病得安居。
湘阴江亭却寄友人
李群玉（唐代）

湘岸初晴淑景迟，风光正是客愁时。幽花暮落骚人浦，

芳草春愁帝子祠。往事隔年如过梦，旧游回首谩劳思。

烟波自此扁舟去，小酌文园杳未期。
题张氏山居 其二
吴廷香（清代）

鸾凤窜荆棘，豺狼当路衢。干戈余涕泪，霜雪此头颅。

把酒不成醉，请缨谁与俱。劳生负兵壑，我亦许驰驱。
岸梅
崔橹（唐代）

含情含怨一枝枝，斜压渔家短短篱。惹袖尚馀香半日，

向人如诉雨多时。初开偏称雕梁画，未落先愁玉笛吹。

行客见来无去意，解帆烟浦为题诗。
吕希道少卿松局图
苏辙（宋代）

溪回山石间，苍松立四五。
水深不可涉，上有横桥渡。
溪外无居人，磐石平可住。
纵横远山出，隐见云日莫。
下有四老人，对局不回顾。
石泉杂松风，入耳如暴雨。
不闻人世喧，自得山中趣。
何人昔相遇，图画入纨素。
尘埃依古壁，永日奉樽俎。
隐居畏人知，好事竟相误。
我来再三叹，空有飞鸿慕。
逝将従之游，不惜烂樵斧。
踏莎偶成三首 其二
舒岳祥（宋代）

两山天一路，孤石水分流。多难身衰日，新凉病有瘳。

侯封竹万个，奴课橘千头。生理能如此，真堪隐去休。
仲归以结局丁字韵二诗七夕乃连和四篇至如数奉酬 其二
许及之（宋代）

君诗纪律似坚营，气王东南帜赤青。涌思急于流峡水，疾驰快似速邮亭。

想当惬意须频读，说与齐眉更喜听。击钵工夫胜刻楮，卖文却笑隐吾丁。
和陈莹中了斋自警六绝
杨时（宋代）

行藏须信执中难，时措应容道屡迁。
一目全牛无肯綮，騞然投刃用方安。
出朝阳门次通州宿燕郊 其四
翁同和（清代）

多病偏僧热，今朝又怯凉。秋阴含雨重，野树划沙长。

马矢煨茶苦，骡纲载果香。一餐吾隗汝，底事宿舂粮。
寄周彦礼知丞楼文举司理
喻良能（宋代）

从容里闬待时须，二老风流孰与俱。
迁善节香如故否，望云迎月更佳无。
醲寒凛凛侵衣袂，薄雪斑斑入书图。
欲把一杯论旧事，五年魂梦隔江湖。
杂咏一百首 其八十五 辟司徒妻
刘克庄（宋代）

仓皇问君父，忠孝两关心。绝胜杞梁妇，惟知哭藁砧。
睡起
李昭玘（宋代）

病夫无酒破春愁，扫榻焚香作睡谋。梦觉不知身是蝶，午鸡声里思悠悠。
再见双头莲
吴芾（宋代）

我来才见月初圆，两度池开并蒂莲。
嘉瑞还来非偶尔，悬知连岁有丰年。
雪后困酒和王左史
李梦阳（明代）

旭日上雪檐溜悬，广文先生犹醉眠。床头绿樽巳交卧，解酲复倒囊中钱。

开门泥泞午活活，有客骑马来翩翩。强起梳头煨芋栗，暖杯寒光仍四筵。
杭州祝涛头二首
徐凝（唐代）

不道沙堤尽，犹欺石栈顽。寄言飞白雪，休去打青山。

倒打钱塘郭，长驱白浪花。吞吴休得也，输却五千家。
送侯孝杰殿丞签判潞州
梅尧臣（宋代）

同在洛阳时，交游尽豪杰。
倏忽三十年，浮沈渐磨灭。
惟余一二人，或位冠夔禼。
我今在若亡，似竹空有节。
人皆欲吹置，老硬不可截。
君自缑山来，别我不畏热。
言作潞从事，家贫禄仕切。
六月上太行，辛勤非计拙。
天当气候凉，清风自骚屑。
虽云数日劳，斗与炎蒸绝。
君本公王孙，才行实修洁。
锵锵发英声，莹莹如佩玦。
是为君子器，终见不渝涅。
相逢未易期，梦寐归鼓枻。
郡圃观春物有感
宋庠（宋代）

河桥烟北寂寥城，山圃虽春气尚清。
戏蝶有时飞自远，野禽终日语无情。
露痕浥浥添花重，风意沾沾助絮轻。
看遍物华还自看，乾坤同是一浮生。
偈颂二百零五首
释正觉（宋代）

藏山於泽，藏舟於壑。
一真不可藏，怕尔满寥廓。
传家清白有风规，圆陀陀地无棱角。
感怀
贵成（清代）

柴门镇掩剑频磨，岁月惊心电影过。拟结名流今日少，欲吟好句古人多。

疗贫无计空愁绝，作事常乖奈命何。不信读书偏误我，几回搔首发悲歌。
次韵答致政欧阳少师退居述怀二首 其一
韩琦（宋代）

日跂高风谢世纷，只思移疾卧漳濆。万钟糠秕常知慕，三径蓬蒿欲自耘。

忠义心诚终老合，仙凡岐路此时分。唯瞻天外冥鸿远，会起卑飞及旧群。
小圃五咏 其一 人参
苏轼（宋代）

上党天下脊，辽东真井底。玄泉倾海腴，白露洒天醴。

灵苗此孕毓，肩股或具体。移根到罗浮，越水灌清泚。

地殊风雨隔，臭味终祖祢。青桠缀紫萼，圆实堕红米。

穷年生意足，黄土手自启。上药无炮炙，龁齧尽根柢。

开心定魂魄，忧恚何足洗。糜身辅吾生，既食首重稽。
李广射石虎图
郑思肖（宋代）

怪石蹲身草芥中，错疑猛虎喷腥风。何消重费将军力，只在当头一箭功。
丈人山诗
李真（唐代）

春冻晓鞯露重，夜寒幽枕云生。

岂是与山无素，丈人著帽相迎。
月映万川 其一
缪公恩（清代）

清光照破九州烟，万派澄鲜一影圆。滟滟金波涵静体，不随逝水下长川。
庐山双剑峰二首 其二
朱熹（宋代）

双剑峰高削玉成，芒寒色淬晓霜清。脑脂压眼人高卧，谁斩天骄致太平。
句
释惠崇（宋代）

繁霜衣上积，残月马前低。
园蔬六首
袁燮（宋代）

白菘肥脃真佳品，紫芥蒙茸亦可人。
环舍满畦多且旨，寒儒专享未为贫。
至龙游与门生李节推话旧再宿而别
区越（明代）

客舫东来便访君，故乡情话两宵分。林庐念切殊无恙，月旦评宵卓有闻。

秋气不妨淩太末，仙槎直拟渡天津。三杯引满江楼月，临别都应酒半醺。
藏春峡
杨时（宋代）

结庐东山阿，屹然俯全闽。下有黄龙渊，浮光抱层云。

彼美谷口翁，杖策来往频。明月自为友，顾影相为邻。

撷芷佩芳兰，不与麋鹿群。虚堂发辉素，黄卷日相亲。

采薇芼晨羹，弋凫侑清樽。曝日负岩窦，为童浴溪濆。

微吟曳双屐，踏破青苔纹。归与自乐只，此意将谁论。

点狂圣所与，聊欲继馀芬。
偈颂十七首
释智愚（宋代）

渡江风倚芦梢碧，夜深金殿人相忆。
此土西天卖不行，千古万古成狼藉。
当良月蓂敷五叶之辰，孰谓韬共光，
晦其迹。熏炉茗碗想遗音，
分明对面不相识。
山行五首 其一
郑潜（明代）

两山之间六七里，一岭上头千百盘。木杪见天披宿雾，云根坐石漱风湍。
杂诗 其二
赵铭（清代）

万物随波荡，金石止不流。奇文中有骨，耻与世沈浮。

精意渺六合，真气横九州。敛之行墨间，融结为珠镠。

君看周秦制，历劫乃常留。士无不朽志，安用文章求。
抚州江口雨中作
韦庄（唐代）

江上闲冲细雨行，满衣风洒绿荷声。

金骝掉尾横鞭望，犹指庐陵半日程。
钱塘送元立
韩淲（宋代）

凤阙追随外，龙山判别中。怒涛翻夕照，远树起秋风。

我亦情何限，君应兴与同。举杯淩浩渺，挂席看空濛。
和商守雪残登楼
邵雍（宋代）

残雪已消冰已开，风光渐觉拥楼台。
旅人未遂日边去，春色又从天上来。
况是樽中常有酒，岂堪岭上却无梅。
若非太守金兰契，谁肯倾心重不才。
扶南曲歌词五首
王维（唐代）

翠羽流苏帐，春眠曙不开。羞从面色起，娇逐语声来。

早向昭阳殿，君王中使催。

堂上青弦动，堂前绮席陈。齐歌卢女曲，双舞洛阳人。

倾国徒相看，宁知心所亲。

香气传空满，妆华影箔通。歌闻天仗外，舞出御楼中。

日暮归何处，花间长乐宫。

宫女还金屋，将眠复畏明。入春轻衣好，半夜薄妆成。

拂曙朝前殿，玉墀多珮声。

朝日照绮窗，佳人坐临镜。散黛恨犹轻，插钗嫌未正。

同心勿遽游，幸待春妆竟。
湖山杂赋
陆游（宋代）

不到梅山二十霜，望中常似隔他乡。
一杯甖粟纱灯下，最忆初寒宿上方。
望夫石
郭祥正（宋代）

杜鹃啼血春林碧，妾有离愁异今昔。上尽高山第一峰，目乱魂飞化为石。

化为石，可奈何，泪悬白露衣薜萝。千古万古望夫恨，一江秋水寒蟾多。

汉家天子点征役，良人荷戈归不得。此身未老将何从，不似山头化为石。
李龙眠莲社图
吴师道（元代）

远公庐山下，手种玉色莲。清修香火社，杂还山林贤。

龙眠弄笔墨，貌出晋宋前。横桥虎溪水，古木东林烟。

须眉策遗老，瓶磬趺枯禅。石坛花雨落，稽首西方仙。

休吟散梵帙，风炉荐寒泉。矫矫靖节翁，归心赴斜川。

分手溪上笑，攒眉社中缘。淋浪漉酒巾，篮舆摇醉眠。

止饮谅匪难，耻受异教牵。空山旧行迹，寂寞馀千年。

竟令妄庸儿，慑诱纷相传。陶翁我尚友，掩卷心茫然。
偈颂一百零二首
释慧远（宋代）

庵内不知庵外事，铁额铜头不相似。
定花板上打秋鞑，猛虎舌头书卍字。
武威送刘判官赴碛西行军
岑参（唐代）

火山五月行人少，看君马去疾如鸟。
都护行营太白西，角声一动胡天晓。
宿白云庵
马国志（清代）

不觉看山倦，招提远近探。偶寻黄叶路，忽到白云庵。

拄杖倚寒石，临风对春岚。铺床置羹饭，竟夕老僧谈。
观明州图
王安石（宋代）

明州城郭画中传，尚记西亭一舣船。
投老心情非复昔，当时山水故依然。
同乐天登青龙寺上方望蓝田山绝句
钱徽（唐代）

偶来上寺因高望，松雪分明见旧山。
皇帝阁立春帖子
王曾（宋代）

北陆凝阴尽，千门淑气新。
年年金殿里，实字贴宜春。
侯君右来自永嘉喜赠
徐熥（明代）

西园公子旧知名，负剑长歌海上行。何日寝丘酬楚相，谁人虚席重侯生。

赋成白雪骄彤管，衣带朱霞恋赤城。闻说临邛方贵客，莫因残岁急归程。
古松感兴
皇甫松（唐代）

皇天后土力，使我向此生。贵贱不我均，若为天地情。

我家世道不，旨意匡文明。家集四百卷，独立天地经。

寄言青松姿，岂羡朱槿荣。昭昭大化光，共此遗芳馨。
舫斋
王孝严（宋代）

我本湖漘一漫郎，生来住处波茫茫。
时寻画舸破烟水，菰蒲满路荷花香。
一川窈窕诧红蓼，两岸芦苇明秋霜。
船头鸥鸟日来往，溪上风月相迎将。
一行作吏便相失，合眼灵运春池塘。
纷纷雁鹜实可厌，纸尾姓字随低昂。
簿书终是俗人甚，江湖到了难相忘。
公余赖有数椽在，疏棂两行如船装。
不知风波世路险，稳著万斛随风樯。
人生短篷何日近，向来苕霅今括苍。
江山转柁千万里，故人两地遥相望。
谁能为我幻竹叶，顷刻泛宅归沧浪。
只凭平生气湖海，随所寓处为艅艎。
夜寒满载明月窗，北风打头人不忙。
动来况自不如静，悔吝不到虚舟傍。
胸襟五湖与三江，是中莫测谁望洋。
直须唤取李郭辈，相与共泛无何乡。
谒金门
袁去华（宋代）

清汉曲。天际落霞孤鹜。幽草墙阴秋更绿。倚檐三两竹。

绣被焚香独宿。梦绕绿窗华屋。何日明眸光射目。夜阑更秉烛。
送于员外归隐蓝田
吴融（唐代）

曾吟工部两峰寒，今日星郎得挂冠。吾道不行归始是，

世情如挂住应难。围棋已访生云石，把钓先寻急雨滩。

若遇秦时雪髯客，紫芝兼可备朝餐。
同德精舍养疾，寄河南兵曹东厅掾
韦应物（唐代）

逍遥东城隅，双树寒葱茜。广庭流华月，高阁凝馀霰。

杜门非养素，抱疾阻良宴。孰谓无他人，思君岁云变。

官曹亮先忝，陈躅惭俊彦。岂知晨与夜，相代不相见。

缄书问所如，酬藻当芬绚。
寄玉溪林逢吉六首
戴复古（宋代）

心腹相知会面稀，一春未有盍簪期。
西窗风雨愁眠夜，梦到君家赋小诗。
颂刘谦山邑侯 其四
杨希三（清代）

纺织江乡处处同，年来生计巳皆穷。为兴蚕茧舒民困，补救群推第一功。
记事
陈克家（清代）

遗草烧残事可怜，谁令尸谏昧当年。欲凭一疏除群蔽，空抱孤忠入九泉。

神室有灵惊白昼，史家何据纪青编。广平不独风微叹，从古生儿几象贤。
庚子偕大岁和尚与傅司马等重登元魁塔文昌阁再赋十律 其九
李士淳（明代）

子房辟谷志延年，我亦从游功未圆。将入天台寻石路，先登峰顶望关前。

逢僧竹院谈空色，度曲宾筵听往还。身寄烟霞星斗近，达人观化任推迁。
鸡鸣山塔
汤珍（明代）

郁纡栏槛起玲珑，金雘高凌绝顶雄。四际山河云霭散，中天铃索梵音通。

神光独转千轮藏，元气常含万里风。半夜天鸡鸣晓色，扶桑先影海枝红。
去岁十月六日由番江向安仁今岁十月回自广信
喻良能（宋代）

去岁兹晨离楚东，今年飞盖上晴空。
烟云晻霭江天暮，一笑都如梦寐中。
偈颂二十二首
释道生（宋代）

龟峰一诀，千圣罔测。
硬似泥团，烂如生铁。
是何之诀，有口无舌。
山矾
刘崧（元代）

本自托山谷，年年春暮开。野人不爱惜，折送满城来。

皓雪千枝积，香风十里回。故人坟上路，见尔独兴哀。
宿新丰坊，咏瓶中牡丹，因怀故园二首
杨万里（宋代）

客子泥涂正可怜，天香国色一枝鲜。
雨中晚敛寒如此，烛底宵暄笑粲然。
自觉玉容微婉软，急将翠掌护婵娟。
江南也有新丰市，未羡宾王酌圣贤。
病中杂兴
高登（宋代）

口腹相煎亦可羞，饥来欲食饱还忧。
一编地下我无用，须学留侯辟谷不。
题丹阳陶司马厅壁
薛据（唐代）

高鉴清洞彻，儒风入进难。诏书增宠命，才子益能官。

门带山光晚，城临江水寒。唯馀好文客，时得咏幽兰。
题枯树图
吕诚（元代）

铁干槎牙翠叶残，云根剥落古苔斑。大材宁尽天年老，不遇工师不出山。
会魏夫人席上 其三 “满”字韵
朱淑真（宋代）

柳腰不被春拘管，风转鸾回霞袖管。
舞彻伊州力不禁，筳前扑簌花飞满。
声声慢 旅思用易安韵
尤侗（清代）

花开柳闭，燕去莺来，东君干甚休戚。一样春风，二十四番消息。

休来又添细雨，大江头、落潮偏急。春莫去，纵他乡暂遇，故人曾识。

休笑春光已老，看镜里、白发数茎堪摘。苦把春风留住，怎能吹黑。

空着枕头一半，听铜壶、泪点同滴。这时节，便梦中、人到也得。
渡涪江
钟骏声（清代）

盈盈带水绕溪塍，两岸峰峦叠几层。一幅丹青摹道子，涪陵何必逊嘉陵。
过乖崖堂
张栻（宋代）

平生乖崖公，及此拜仿像。
凛然风埃外，余子避英爽。
忆公昔正色，抗抡指邪枉。
念当绝其根，所畏日滋长。
晴空轰雷霆，下土走魅魍。
云何廊庙姿，半世江海上。
徒令治郡声，迄今满天壤。
论相危及公，亦岂坐倔强。
嗟哉彼隘俗，利欲扼其吭。
闻公卓绝风，吐舌仍傥怳。
岂知古之人，事业是所养。
临机随手应，如爬适苛痒。
李侯亦高世，希踪自畴曩。
万里见丹青，高堂辟虚敞。
琅琅壁间记，读者兴慕仰。
我来岁云莫，霜林振余响。
叹息重徘徊，题诗诏吾党。
秋望二首
刘克庄（宋代）

舍南舍北种芙蓉，及到秋来次第红。
自是诗人才思窘，清风明月有何穷。
蜀中秋柳和李沧云学使
朱黼（宋代）

萧萧听落叶，袅袅望遥汀。暮景犹长路，秋风只故亭。

已衰眉未白，相见眼终青。铁索江桥畔，攀条浊酒停。
论语 弟子入则孝章
陈普（宋代）

孝弟谨信汎爱众，亲仁犹未是全功。圣贤成法事物理，都在诗书六艺中。
偈颂七十八首
释正觉（宋代）

去时踏雪似来时，来去途中一色迷。
妙得转身宾是主，宗家正令付全提。
破阵子
晏殊（宋代）

海上蟠桃易熟，人间好月长圆。惟有擘钗分钿侣，离别常多会面难。此情须问天。

蜡烛到明垂泪，熏炉尽日生烟。一点凄凉愁绝意，谩道秦筝有剩弦。何曾为细传。
琐窗寒
杨无咎（宋代）

柳暗藏鸦，花深见蝶，物华如绣。情多思远，又是一番清瘦。忆前回、庭榭来春，个人预约同携手。恨迟留，载酒期程，孤负踏青时候。

搔首。双眉暗斗。况无似今年，一春晴昼。风僝雨愁。直得□时迤逗。想闲窗、针线倦拈，寂寞细捻酴醿嗅。待还家、定自冤人，泪粉盈襟袖。
临封八景次韵 其七 景星夜月
陈鸿（明代）

古寺森森现景星，法王殿角月华明。台馀玉鉴晴光远，树拥银蟾夜色清。

苔藓已忘诸佛古，烟霞偏著两峰平。千秋胜事留碑史，坐看冰轮起石城。
太常后廨牡丹盛开少卿王子难招饮有作次答二首 其二
尹台（明代）

二百年间有此台，仙僚几共看花来。若为独对吟堪惜，更着多情梦与回。

香佩应遗华月浦，玉姿定化彩云堆。娇葩秀咏怜相竞，知是天孙丽锦裁。
泊飞来寺二首 其二
陈琏（明代）

犀沉猿化事无踪，始信人间色是空。何处飞来灵鹫岭，就中幻出梵王宫。

贝多叶落惊秋雨，薝卜花开散晓风。闲把清吟酬胜景，知他何日碧纱笼。
鸢飞鱼跃亭晚坐和光岳
庄昶（明代）

领略无弦太古风，孤亭小坐意何穷。自知鱼跃鸢飞妙，都在云閒水淡中。

玄默不言天本静，清光无我月能公。细看太极当年说，老子而今意偶同。
躬耕
邓深（宋代）

靖节田园兴，子真岩谷情。
古人虽不见，今代有同清。
道义丘山重，轩裳羽翮轻。
萧然无俗累，心地湛虚明。
送孙二
王维（唐代）

郊外谁相送，夫君道术亲。书生邹鲁客，才子洛阳人。

祖席依寒草，行车起暮尘。山川何寂寞，长望泪沾巾。
周畏知遗二毫笔虽旧犹耐书戏作六言奉简 其一
许及之（宋代）

我愧不能扛鼎，君安得此如椽。拔羊兔毛以利，较夔蚿足相怜。
纪西夏事
范雍（宋代）

承平废边事，备预久已亡。
万卒不知战，两城皆复隍。
轻敌谓小丑，视地固大荒。
愿因狂狡叛，從此葺边防。
摊破浣溪纱·笛声
曾廉（清代）

晨日曈曈上碧除。门前停有看花车。队队罗裙来约伴，莫踟蹰。

良会不妨成薄醉，归来明月满村墟。袅袅笛声多少恨，正愁予。
钱王郎中赴湖南仓
许应龙（宋代）

明明天子御丹扆，首择英贤将使指。
湖湘以南阙仓台，环顾在使谁足倚。
蓬山兰省辍名流，礼乐光华共心企。
看看六辔载驰驱，爰度爰诹逮田里。
散财发廪苏阨穷，扬善举贤律贪鄙。
第恐崇台未突黔，趣上亨衢诏泥紫。
与君同齿复同寅，那更著庭绍英轨。
交情金石久益坚，人虽渐远心则迩。
衡阳雁过可传书，时愿刘公贻一纸。
夏暑北塘
韩琦（宋代）

一夕轻云卷怒雷，回塘经雨绝纤埃。莲房倒盏挥人饮，柳幄牵丝待席开。

未必鸥飞知客意，莫嫌蝉噪是风来。歊烦尽涤宜无累，奈有诗情费剪裁。
赈灾 其二
伊秉绶（清代）

城中履繁霜，城外滔滔无草黄。昔时墐户入室处，祇今舍作鼋鼍藏。

鼋鼍慎毋久窟宅，中有先人之白骨。
句 其二
佚名（宋代）

鸡足斜分三道水，蛇腰慢转一条街。
立春前一日喜雪
许及之（宋代）

司寒颛帝职云虔，肯许勾神挠雪权。双胜迎春犹卜夜，六花殿腊已书年。

太阳更不亏元日，圣德由来格上天。惭愧小臣无补报，巴歌敢共郢争妍。
林下五吟 其一
邵雍（宋代）

真工造化岂容私，拙者为谋亦甚微。安乐窝深初起后，太和汤酽半醺时。

长年国里篮舁往，永熟乡中杖策归。身似升平无一事，数茎髭白任风吹。
送人赴阙
张嵲（宋代）

宗庙璵璠器，皇家柱石臣。
策名存紫府，佐世值昌辰。
德懋膺宸眷，才雄处要津。
文辞追贾马，宾望并荀陈。
共贵丰年玉，咸推席上珍。
荐延言有味，发摘政发神。
既畏西门猛，兼怀郑产仁。
化民几变鲁，群盗遂奔秦。
峻节推邦直，高风从佞人。
立身惟耿耿，谗口遂狺狺。
一出修门道，重尝未下莼。
岂同游泽畔，讵类卧漳滨。
逸兴倾醇酎，清谈岸角巾。
处屯常若泰，在屈每如神。
忽下泥金诏，初回雨露春。
巾车趋象阙，鸣玉觐枫宸。
江汉终归海，风花复坠茵。
途长知騄骥，霜后识松筠。
道合明良旧，恩濡宠数新。
调元归大鼐，燮理属洪钧。
贱子独何者，龙门亦有宾。
承颜常数数，惠训每谆谆。
屡赏王濛语，宁遗赵壹贫。
数言真可诵，一语足书绅。
他日承题品，今朝冀选抡。
知归如有地，拜赐送无垠。
菅蒯虽何用，驽骀尚可驯。
傥能收散诞，幸免屡逡巡。
怅别瞻行旆，衔恩睇后尘。
祝公闻政日，著意念穷鳞。
送宫保徐公致仕
杨廉（唐代）

归沐君恩似海深，堂开绿野对槐阴。光生闾里新横玉，惠普交亲旧赐金。

鹓侣天边长作别，鸥盟溪上复相寻。大臣畎亩难忘国，会见他年有谏林。
边城独望
马戴（唐代）

聊凭危堞望，暗起异乡情。
霜落蒹葭白，山昏雾露生。
河滩胡雁下，戎垒汉鼙惊。
独树残秋色，狂歌泪满缨。
鹧鸪天·岩下清阴引兴长
刘一止（宋代）

岩下清阴引兴长。坐中初识令君香。揽将风月归诗薮，乞得溪君作醉乡。怜我老，与传觞。吴霜点鬓又何妨。只应银烛交红夜，羞对双歌发彩光。